Verdagte vas vir moord op DUT-student | Maroela Media
Verdagte vas vir moord op DUT-student
Sandile Ndlovu (Foto: Verskaf)
'n Verdagte sal Donderdag in die Durbanse landdroshof in KwaZulu-Natal verskyn in verband met die moord op 'n student aan die Durban-Universiteit vir Tegnologie (DUT) verlede maand.
Brig. Jay Naicker, woordvoerder van die polisie, sê in 'n verklaring 'n 29-jarige man is Maandag in Pinetown in hegtenis geneem in verband met die moord op die 18-jarige Sandile Ndlovu.
Maroela Media het vroeër berig Ndlovu is op 9 September vanjaar met breinbeserings in 'n hospitaal opgeneem nadat hy in 'n lesingsaal op die Steve Biko-kampus in Durban met 'n skerp voorwerp gesteek en sy skedel gedurende die aanval gekraak is.
Ndlovu is ná die voorval aan lewensondersteunende masjiene geplaas, maar egter later oorlede.
DUT se veiligheidshoof is kort ná die voorval geskors.
Volgens Naicker is Ndlovu se selfoon en skootrekenaar gedurende die voorval gesteel. Polisielede het gedurende die verdagte se inhegtenisneming vandeesweek op dié selfoon en ook 'n mes beslag gelê. Die mes is na bewering dié waarmee Ndlovu gedurende die aanval gesteek is.
Volgens Alan Khan, senior direkteur van korporatiewe aangeleenthede by DUT, het die universiteit 'n span private speurders ná die voorval aangestel om die polisie in hul ondersoek by te staan. Dié span het 'n deurbraak gemaak wat tot die inhegtenisneming gelei het, sê Khan.
"Ons hoop geregtigheid sal vir Sandile en sy gesin geskied."
Durban DUT moord
Drie weer vas wat uit selle ontsnap
Opposisiepartye reageer op mediumtermynbegroting
Bring die doodsstraf terug. Om n persoon te vermoor vir n selfoon en skootrekenaar is onaanvaarbaar.
Nou het julle tot geharde misdadigers op kampus net nou die dag het ons gelees van een wat 'n ander een uitgebrand het dit is omdat hul dwelms en drank vrylik gebruik en die ouers nie betrokke is nie. Waarvoor is daar dan sekuriteit as jy dood gesteek of aangeval word op kampus meer en meer sulke voorvalle is al aangemeld.